钦定古今图书集成/明伦汇编/官常典/第526卷 > 四家奴
## 钦定古今图书集成/明伦汇编/官常典/第526卷 > 四家奴

按《元史薛塔剌海传》：“四家奴，父军胜，宪宗八年，从世
祖攻钓鱼山、苦竹崖、大林平、青居山，破重庆马湖、天
水，赐以白金、鞍马等物。中统三年，李璮叛济南，又以
炮破其城。至元五年，从围襄阳，三月卒。丞相阿术欲
以千户刘添喜摄帅府事，子四家奴年方十六，请从
军自效，帝壮而许之。八年，始袭父爵。十年冬十二月”，
襄、樊未下，四家奴立炮攻之。明年正月，襄阳守吕文
焕降，继从丞相伯颜南伐。十月，至郢州，先登。师既渡
江，四家奴自郑州下沿海诸城堡，至建康。十二年，授
武节将军。六月，与宋将夏贵战于峪溪口，夺其船二
百馀艘。十一月，屠常州。十二月，取苏州。十三年，攻镇
巢。七月，围扬州，守臣李庭芝弃城走，追获之。九月，进
阶怀远将军，将兵平浙东诸郡。从征福建滦江，与宋
兵力战，破之，获战舰千馀艘。十六年，进阶镇国将军，
镇扬州。二十二年，改为万户。